དེ་ཡང་བྱ་བའི་མིང་ནི་རྟགས་འཇུག་སྐབས་ཀྱི་བརྗོད་བྱ་གཙོ་བོ་ཞིག་དང་དངོས་པོའི་མིང་དེ་དག་ཡིག་སྐབས་ཀྱི་འཆད་བྱ་ཞིག་ཡིན་ལ་དེ་གཉིས་ཀྱི་འབྲེལ་བ་ཉིད་སུམ་ཅུ་པའི་སྐབས་བབས་ཀྱི་དོན་ཡིན་པ་གོང་དུ་བཤད་ཟིན་ཞིང་།དེ་གཉིས་ལ་ངོ་བོ་ཡང་ན་གོ་དོན་ཙམ་གྱི་ཁྱད་པར་ཡོད་པ་མ་ཟད།བརྟན་གཡོའི་ཆ་ནས་དངོས་པོའི་མིང་ངམ་དངོས་པོའི་མིང་དུ་གྲུབ་པའི་བྱ་བའི་མིང་དེ་བརྟན་པའི་རང་བཞིན་ཅན་དང་།བྱ་བའི་མིང་ལ་གཡོ་བའི་རང་བཞིན་ལྡན་ཡོད་པ་སྟེ།བྱ་བའི་མིང་གི་སྟེང་ནས་བྱ་དངོས་གང་དེའི་སྒུལ་སྐྱོད་ཀྱི་འདས་པ་དང་།ད་ལྟ།མ་འོངས་གསུམ་མམ་འདས་པའི་འདས་པ་དང་།འདས་པའི་ད་ལྟ་སོགས་ཀྱི་དུས་ཀྱི་འགྱུར་བའི་སྔ་ཕྱི་སྟོན་ཐུབ་པའམ་ཕྱེ་ཐུབ་ཅིང་།བྱ་བའི་མིང་གང་དེ་བྱེད་པོ་གཞན་འབྲེལ་ཅན་ཡིན་ན།ད་དུང་དངོས་པོ་བདག་གཞན་དང་བྱ་བྱེད་ལས་གསུམ་སོགས་ཀྱི་དབྱེ་བ་དུམ་ཕྱེ་རྒྱུ་ཡོད་ཅིང་།གཟུགས་འགྱུར་ལས་ཚིག་ཡིན་ཚེ་མཐའ་བརྟེན་ཚིག་གྲོགས་ལྟ་བུ་མི་དགོས་པར་ལས་ཚིག་རང་ངོས་ཀྱི་གཟུགས་ཀྱི་འགྱུར་བའི་ཐོག་ནས་འདས་དང་།ད་ལྟ།མ་འོངས་སོགས་སྟོན་ཐུབ་པ་སྟེ།དཔེར་ན།ཤིང་སོགས་གཅད་དང་།གཅོདབཅད།ཆོད་ལྟ་བུ།གཞན་ཡང་།བྱ་བའི་མིང་དང་མིང་དུ་གྲུབ་པའི་བྱ་བའི་མིང་ལ་ངག་ནས་འདོན་པའི་ཚེ་ན་སྒྲ་རྩོལ་དྲག་ཞན་ནམ་ལྕི་ཡང་།མཐོ་དམན་སོགས་ཀྱི་ཁྱད་པར་ཡོད་པ་སྟེ།ཡི་གེའི་བཤད་པ་དང་།ཡི་གེ་བཤད་པ་གཉིས་ཀྱི་བཤད་པ་ཞེས་པ་གོང་འོག་ཀློག་པའི་ཚེ།གོང་མ་ནི་སྒྲ་རྩོལ་སྒྲ་ཕྱེད་སྔ་མ་ཞན་པ་ནས་ཕྱེད་ཕྱི་མ་དྲག་པའི་ཚུལ་གྱིས་ཀློག་དགོས་པ་སྟེ་མིང་དུ་གྲུབ་པའི་བྱ་བའི་མིང་ཡིན་ཞིང་།ཕྱི་མ་ནི་སྒྲ་རྩོལ་ཕྱེད་སྔ་མ་དྲག་པ་ནས་ཕྱེད་ཕྱི་མ་ཞན་པའི་ཚུལ་གྱིས་ཀློག་པ་སྟེ་བྱ་བའི་མིང་ཡིན་དགོས་པ་དང་འབྲེལ།སྤྱིར་ན་རྫོད་པའི་གྲུབ་བཞག་གི་ཁྲོད་བྱ་བའི་མིང་དེ་དངོས་པོའི་མིང་ངམ་དངོས་པོའི་མིང་དུ་གྲུབ་པའི་བྱ་བའི་མིང་གི་མཐར་གནས་ལ་བར་དུ་ཕྲད་དང་རྣམ་དབྱེ་སོགས་ཞུགས་པ།དཔེར་ན།དགོས་པས་དབེན།ཁེབས་ཀྱིས་བཀབ།རྗོད་པ་ལ་བསྟན།བྱུང་བ་ལ་བལྟས།བརྐོས་པ་འཁྱེར་ལྟ་བུ་ལ་མཚོན་ན།བྱ་བའི་མིང་ལས་གྲུབ་པའི་དངོས་པོའི་མིང་དགོས་པ་དང་།ཁེབས།རྗོད་པ།བྱུང་བ།བརྐོས་པ་བཅས་དང་།བྱ་བའི་མིང་དབེན་དང་།བཀབ།བསྟན།བལྟས།བརྒྱབ།འཁྱེར་བཅས་ཀྱི་བར་ན་ཕྲད་དང་རྣམ་དབྱེ་ཞུགས་པ་ཡིན་ནོ།།གཞན་ཡང་།བར་དུ་ཕྲད་སྦྱོར་སོགས་མ་ཞུགས་པ་ཡང་ཡོད་དེ།དཔེར་ན།བཤད་པ་བརྒྱབ།དགོད་བགད།སྒོམ་བརྒྱབ།ཀློག་པ་སྦྱངས།འཛུགས་བཙུགས་ལྟ་བུ།ད་དུང་།ཚིག་གྲུབ་བམ་རྗོད་པ་གང་ལྟ་བུ་ཀློག་པའི་ཚེ་བྱ་བའི་མིང་དེ་སྤྱིར་ན་སྒྲ་ཡི་འདེགས་འཇོག་ལས་དབུགས་ངལ་གསོ་བའི་མཚམས་ཡིན་པ།དཔེར་ན།པོ་ཏ་ལའི་ལོ་རྒྱུས་ཕྱོགས་བསྒྲིགསལས།སྡེ་སྲིད་ཀྱི་མེས་པོ་མཚུར་སྟོན་དབང་གི་རྡོ་རྗེ་ནས་བརྒྱུད་པ་འཕེལ་བའི་གྲོང་སྨད་ཁྱིམ་ཚང་གི་ལོ་རྒྱུས་ཐོག་རྒྱལ་དབང་ལྔ་པའི་དགོངས་རྫོགས་ཀྱི་དོན་དུ་དགོན་སྡེ་ཁག་ལ་མཆོད་འབུལ་དང་།སྐུ་གསུང་ཐུགས་ཀྱི་རྟེན་བཞེངས་པ།ཚོགས་མཆོད་བཙུགས་པ།ཚོགས་ཁྲོ་དྲུག་གསར་དུ་བཟོས་པ།དབུས་གཙང་དྭགས་ཁུལ་གྱི་འབོ་བྲེ་རྒྱ་ཉག་གི་ཚད་གཅིག་གྱུར་བཟོས་པ།རྫོང་གཞིས་ཁག་གི་བཙོན་པ་གློད་བཀྲོལ་བཏང་བ།གསེར་གདུང་འཛམ་གླིང་རྒྱན་གཅིག་རྟེན་དང་བརྟེན་པར་བཅས་པ་གསར་དུབཞེངས་པའི་སྐོར་སོགས་གསལ་པོར་བྲིས་ཡོད་ཅེས་པའི་འཕེལ་བ་དང་།བཞེངས་པ།བཙུགས་པ།བཟོས་པ།བཏང་བ།བྲིས་སོགས་དབུགས་ངལ་གསོ་བའི་ཚུལ་དུ་འོག་མའི་ཚིག་དང་མ་འདྲེས་པར་ཀློག་དགོས་པ་ཡིན།གོང་ན་བྱ་བའི་མིང་དང་དེ་ལས་གྲུབ་པའི་དངོས་པོའི་མིང་བར་གྱི་ཁྱད་པར་དཔེ་མཚོན་ཙམ་དུ་གླེང་བར་བྱས་ཤིང་གཡོ་བའི་རང་བཞིན་ཅན་གྱི་བྱ་བའི་མིང་དེ་བྱ་དངོས་ཀྱི་རྟེན་འབྲེལ་ཚུལ་ལས་བརྟན་པའི་རང་བཞིན་གྱི་དངོས་པའི་མིང་དུ་འགྲོ་བའི་ཆ་དེ་གཤམ་དུ་བསྟན་པར་བྱ།